प्रश्न है कि इस संकट से उबरने के रास्ते क्या हैं? और यहीं बुद्ध याद आते हैं। बुद्ध अदम्य इच्छाओं, भोगों और सुनहरे सपनों के लोभ में भिक्षु नहीं बने थे वरन् उनके समय में शाक्य और कोलिय गणराज्यों के बीच अक्सर विभिन्न कारणों से युद्ध होते रहते थे। बुद्ध असीम धन की लिप्सा के कारण मानव समाज में व्याप्त हिंसा का निदान चाहते थे। क्योंकि आज के वैश्विक समाज में धनलिप्सा की कोई सीमा निर्धारित नहीं है और धनलिप्सा हिंसा को जन्म देती है। बुद्ध के धर्म की एक बात सर्वाधिक अच्छी लगती है, वह यह कि अज्ञात को लेकर जितनी भी मान्यताएं हैं वह उनकी उपेक्षा करता है और दैनन्दिन की घटनाओं को विचारणीय मानता है। उसका आदर्श न स्वर्ग है न किसी परमात्मा की प्राप्ति। वह अंधविश्वास को भी नहीं मानता बल्कि तर्क को स्वीकारता है। धर्म का आधार मिथ्या विश्वास परम्परा, विश्वास करने की चेतना न होकर यथार्थ बुद्धिवाद है। वे कहते हैं कि गुरु, माता, पिता अथवा किसी श्रेष्ठ की बात इसलिए मत मान लो कि वह तुमसे बड़ा है बल्कि तर्क की कसौटी पर कसकर उसका वैज्ञानिक परीक्षण करो, तब स्वीकार करो। वे वैज्ञानिक दृष्टिकोण के पक्षधर हैं। इसीलिए वे चाहते हैं प्रत्येक व्यक्ति संदेह से आरंभ करें। किसी के बताए रास्ते पर चलने की बजाय पूरी तरह अपना समाधान कर ले। वस्तुत: बौद्ध धर्म की आंतरिक भावना पूरी तरह समाजवादी है। वह सामाजिक उद्देश्य के लिए मिलकर काम करने की शिक्षा देता है। इस प्रकार वह उस औद्योगीकरण की सख्त विरोधी है जो अबाध, दुर्गंधपूर्ण, अनैतिक और संवेदनारहित धनार्जन को स्वीकारता है। आज की व्यापारिक सभ्यता केवल स्वार्थ सिद्धि को जन्म देती है। उसी को श्रेय और प्रेय मानती है। वे कहते हैं कि आलसी और अनुद्योगी के सौ वर्षों के जीवन से दृढ़ उद्योग करने वाले के जीवन का एक दिन श्रेष्ठ है। वे स्वयं को स्वामी होने का उद्घोष करते हैं और यह सीधी-सादी बात नहीं है वरन मनुष्य की सर्वोच्चता का जयघोष है। वे मनुष्य को अपना पसंदीदा रंग चुनने की आजादी देते हैं, रंग को थोपते नहीं। इसके लिए स्वर्ग-नरक का भय भी नहीं दिखाते। उन्हें मनुष्य की स्वतंत्रता ज्यादा श्रेष्ठ महसूस होती है। इसलिए महापरिनिब्बान के समय भी आनंद को ‘‘अप्प दीपो भव’’ यानि अपना दीपक स्वयं बनो का उपदेश देते हैं। यही कारण हैं कि बौद्ध धर्म केवल वैचारिक रूप से क्रांतिकारी नहीं है वरन् प्राणियों के बीच समानता, करुणा तथा समाज में नये यथार्थ और अनुभव के धरातल पर खड़ा भविष्य का धर्म है। वह एक प्रकार से माक्र्सवादी और समाजवाद का आदि पुरुष है। संसार जब जाति, समुदाय, रंग, देशभाषा आदि संकीर्णताओं से उबर जाएगा, धनलिप्सा खत्म हो जाएगी तभी स्वाभाविक रूप से सबका दीपक बनेगा। बुद्ध संसार को दुखमय कहते हैं तो जीवन की वास्तविकता की ओर हमारा ध्यान खींचते हैं। बुद्ध ने जो भी कहा हमें बुद्ध बनाने के लिए कहा।